b'\n_START_ARTICLE_\nPaddy\n_START_SECTION_\nZgodovina\n_START_PARAGRAPH_\nDestilarna, v kateri proizvajajo to vrsto viskija je bila ustanovljena leta 1779, v njej pa so sprva kuhali le single malt viski, kar je bilo za tiste \xc4\x8dase povsem nekaj obi\xc4\x8dajnega. V letu 1877 je destilarna postala registrirano podjetje pod imenom Cork Distillers Company in je svoj viski prodajala pod imenom Cork Distilleries Company Old Irish Whiskey. Ime Paddy je ta blended viski dobil \xc5\xa1ele leta 1912, poimenovan pa je bil po predstavniku in komercialistu tega podjetja, ki je ime destilarne raz\xc5\xa1iril po Irski in svetu._NEWLINE_Patrick J. O\xe2\x80\x99Flaherty, ali Paddy, se je podjetju pridru\xc5\xbeil leta 1882, v starosti 32 let in se zaposlil kot trgovski potnik. S svojim prepri\xc4\x8dljivim nastopom je mo\xc4\x8dno pove\xc4\x8dal prodajo in kmalu postal eden najvplivnej\xc5\xa1ih ljudi v destilarni._NEWLINE_Destilarna je znana po tem, da je bila ena prvih, ki je svoj viski polnila v steklenice in ga ni prodajala po sodih. S tem so se \xc5\xbeeleli izogniti red\xc4\x8denju njihovega izdelka z vodo, ker je bila pogosta praksa med trgovci in gostilni\xc4\x8darji v tistem \xc4\x8dasu. Tudi trojna destilacija in visoka vsebnost malt viskija v blendu je pripomogla k temu, da je ta vrsta viskija postala izjemno cenjena med ljubitelji mo\xc4\x8dnih pija\xc4\x8d.\n_START_SECTION_\nOkus in polnitev\n_START_PARAGRAPH_\nPaddy starajo v hrastovih sodih do starosti sedmih let. V tem \xc4\x8dasu dobi viski svojo zna\xc4\x8dilno barvo in okus, ki ima ne\xc5\xbene pridihe vanilije, medu in taninov, v ustih pa je nekoliko oljnat ter ima vonj po vaniliji, orehih ter medu._NEWLINE_Viski polnijo v steklenice razli\xc4\x8dnih velikosti, na etiketi pa ni ozna\xc4\x8dena starost viskija, ker le-ta ni nikoli ista, saj Paddy polnijo navadno med petim in sedmim letom, vse pa je odvisno od \xc5\xbeganjarskih mojstrov, ki viski spremljajo skozi vse faze staranja._NEWLINE_Priporo\xc4\x8da se pitje z dodano kocko ledu ali pome\xc5\xa1anega s poljubno brezalkoholno pija\xc4\x8do.'